**НАЦРТ ИЗВЕШТАЈ ЗА ПРОЦЕНКА НА ВЛИЈАНИЕТО НА ПРЕДЛОГ ЗАКОНОТ ЗА УПРАВУВАЊЕ СО ЕЛЕКТРИЧНА И ЕЛЕКТРОНСКА ОПРЕМА И ОТПАД ОД ЕЛЕКТРИЧНА И ЕЛЕКТРОНСКА ОПРЕМА**

|  |  |
| --- | --- |
| Назив на министерство: | Министерство за животна средина и просторно планирање (во понатамошниот текст: МЖСПП) |
| Назив на предлогот на закон: | Предлог на Закон за управување со електрична и електронска опрема и отпад од електрична и електронска опрема |
| Одговорно лице и контакт информации: | Ана Каранфилова -Мазневска |
| Вид на Извештај: | ☒ Нацрт Извештај☐  |
| Обврската за подготовка на предлогот на закон произлегува од:  | Годишната програма за работа на Владата на Република Северна МакедонијаНПАА√☐ |
| Поврзаност со Директивите на ЕУ | Директива 2012/19/ЕУ на Европскиот парламент и Совет за електрична и електронска опрема (преработена) ;Директива 2011/65/EУ на Европскиот парламент и на советот од 8 јуни 2011 година за ограничување на употребата на одредени опасни супстанции во електричната и во електронската опрема (преработена), во дел. |
| Дали нацрт извештајот содржи информации согласно прописите кои се однесуваат на класифицираните информации: | ☐√ Не |
| Датум на објавување на нацрт Извештајот на ЕНЕР: |  |
| Датум на доставување на нацрт Извештајот до Министерството за информатичко општество и администрација: |  |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат:  |  |

**1. Опис на состојбите во областа и дефинирање на проблемот**

* 1. **Опис на состојбата во делот на управување со отпад од електрична и електронска опрема**

Електричната и електронска опрема која е предмет на Предлог законот за управување со електрична и електронска опрема ( во понатамошниот текст:EEO) и отпадна електрична и електронска опрема (во понатамошниот текст: OEEO) е опрема чија правилна работа зависи од електрична струја или електромагнетни полиња како и опрема што е наменета за производство , пренос и мерење на струи и полиња и функционира под напон кој не надминува 1.000 волти за наизменична струја и 1500 волти за еднонасочна струја.

Секторот на ЕЕО опфаќа: опрема за промена на температура ( фрижидери, клима апарати, топлотни пумпи и сл.), екрани, монитори ( телевизори, лаптопи, таблети и слично.), ламби (флуоресцентни ламби, натриумови ламби и слично.), голема опрема ( машини за перење, електрични шпорети, големи принтери, банкомати и слично.), мала опрема ( тостери, фенови, пегли и слично.), мала информатичко-комуникациска технологија и телекомуникациска опрема (мобилни телефони, рутери, персонални компјутери и слично.)..

Зголемувањето на обемот на понудата на пазарот и скратувањето на иновациските циклуси во производтвото на ЕЕО, интензивно ја забрзуваат замената на веќе користената ЕЕО со нова, што ја позиционира ОЕЕО како најбрз растечки тек на отпад.

ОЕЕО претставува комплексна смеса на материјали и компоненти, вклучително и опасни супстанции (олово, кадмиум, жива, шествалентен хром, и група на бромирани органски соединенија) кои претставуваат закана за животната средина и здравјето на луѓето.

Заканите од опасните супстанции застапени во ЕЕО како и комплексноста и разновидноста на нејзините материјали и компонентите значително го оптоваруваат процесот на постапување со создадената ОЕЕО и создаваат ризик во поглед на обезбедување на бараната безбедност на човековото здравје и заштитата на животната средина.

Управувањето со ЕЕО и ОЕЕО во РС Македонија е уредено со, Законот за управување со електрична и електронска опрема и отпадна електрична и електронска опрема (“Службен весник на Република Северна Македонија” број (6/12, 163/13, 146/15, 39/16) година) во кој се транспонирани Директивата 2002/96/ЕЗ за отпадна електрична и електронска опрема и дел од Директивата 2002/95/ЕЗ за ограничување на употребата на определени опасни супстанции во електронската и електричната опрема. Овие директиви беа заменети со нови Директивата 2012/19/ЕУ за ОЕЕО и Директивата 2011/65/EУ за ограничување на употребата на одредени опасни супстанции во ЕЕО, кои не се транспонирани.

Постојниот Закон за управување со ЕЕО и ОЕЕО ја утврди рамката за воспоставување на управување со ОЕЕО, која претежно се засновува на преземање на активности за нејзино одделно собирање, складирање, третман, преработка и отстранување Системите за управување воглавном се спроведуваа од неколку самостојни и колективни постапувачи за управување со ОЕЕО кои ги спроведуваат обврските на производителите што произлегуваа од овој закон. Досегашното спроведување на овој закони покажа дека во Република Северна Македонија постои потенцијал за собирање на отпад, вклучувајќи го и ОЕЕО што припаѓа на посебните текови, но евидентни се слабостите за постигнување на пропишаните цели за повторна употреба , рециклирање и преработка, заради недостаток на потребна инфраструктура, работна сила со специфични квалификации за изведба на многуте различни постапки при третманот на ОЕЕО, како и заради отсаство на мерките за намалување на потрошувачката на нови производи преку повторната употреба. Единиците на локалната самоуправа со досегашната пракса покажаа недоволна активност, слаба координација и соработка со самостојните и колективните постапувачи , недоволно расположливи капацитети и ресурси. Сето ова оневозможи спроведување на концептот на кружна економија која има огромен потенцијал ОЕЕО да ги зачува своите вредности колку е можно подолго.

**1.2 Причини за проблемите кои се предмет на разгледување**

Постојат неколку причини од кои произлезе потребата за нови законски решенија за управување со ЕЕО и ОЕЕО:

Во постојниот Законот за управување со ЕЕО и ОЕЕО, неговото дополнување и изменување како и подзаконските акти кои се донесени врз основа на овие закони, се транспонирани европските директиви 2002/96/ЕЗ за ОЕЕО и 2002/95/ЕЗ за ограничување на употребата на определени опасни супстанции во ЕЕО. Овие директиви се заменети со директивите 2012/19/ЕУ за ОЕЕО и Директивата 2011/65/EУ за ограничување на употребата на одредени опасни супстанции во ЕЕО.

Транспонирањето на новите директиви во постојното законодавство е незадоволително и не ги одразува на соответен начин и во целост поновите политики на европската унија кои имаат за цел трансформирање од линеарна во кружна економија при управување со отпадот. Имено, новите директиви воведуваат целосно различна категоризација на ЕЕО, различен систем за пресметка на целите за собирање и преработка, поамбициозни цели за собирање и преработка, појаснуваат одредени дефиниции, воведуваат нови дефиниции, бараат повисок ниво на вклученост на крајните корисници на ЕЕО во управувањето со ОЕЕО , воведуваат нови обврски за неколку заинтересирани страни, овозможуваат избегнување на преклопување и дуплирање на обврските на различните нивои на уредувањето на управувањето со ОЕЕО. Новото законодавство бара сеопфатно подобрување на однесувањето кон животната средина на сите оператори вклучени во животниот циклус на ЕЕО, а за да се постигне ова ниво, бара да се воспостави јасна и недвосмислена одговорност за сите заинтересирани страни на национално ниво;

**2. Цели на новото законодавство за управување со ЕЕО и ОЕЕО**

Со спроведување на новиот Закон за управување со ЕЕО и управување со ОЕЕО ќе се остварат следните цели:

* 1. *Воведување на одржливо производство и потрошувачка и управување со ОЕЕО* преку, како прв приоритет, спречување на создавањето на ОЕЕО и последователно, преку повторна употреба, рециклирање и други видови на преработка на ОЕЕО, минимизирање на отстранувањето на отпадот, што конечно води кон ефикасно користење на ресурсите и продуцирање на вредни секундарни суровини. Во остварувањето на оваа цел, сите учесници ( производители, трговци, крајни корисници,, локалната и централна власт и слично ) преку јасно утврдени обврски укажуваат влијание на животниот циклус на ЕЕО, во интерес на заштитата на животната средина.
	2. *Обезбедување на оптимален систем* за управување со ОЕЕО од страна на производителот на ЕЕО, кој може да делува како самостоен постапувач или заедно со други производители преку колективен постапувач со кој склучува договор и кој ги вклучува активностите, постапувањето и однесувањето на сите дирекни и индирекни учесници во животниот циклус на ЕЕО, во интерес на заштита на животната средина и здравјето на луѓето.
	3. *Минимизирање на отстранувањето на ЕЕО како несортиран комунален отпад преку тоа што*:
* на домаќинствата им се овозможува да ја вратат ОЕЕО бесплатно,
* трговците можат да превземаат мала ОЕЕО на своите продажни места при што не треба да поседуваат дозвола согласно прописите на Законот за управување со отпад,
* за ОЕЕО која не е од домаќинствата а и за домаќинствата, производителот обезбедува мрежа на собирни места, каде тие можат да ја предадат одделно собраната ОЕЕО,
* локалната самоуправа, обезбедува ценри за собирање каде крајните корисници можат да оставаат помало количество ОЕЕО;
	1. *Постигнување на цели за собирање и цели за преработка, рециклирање* и повторна употребакои во објективно прифатлив рок ќе го доведат управувањето со ОЕЕО во државата до нивото кое е постигнато во најголемиот број земји на Европската Унија.
	2. *Примена на соответни технички услови и најдобри достапни техники на собирните* места и инсталациите за третман кои се клучни за да се постигнат целите за преработка, рециклирање и за подготовка за повторната употреба на ОЕЕО и за да се спречат негативните влијанија врз животната средина. Овие технички услови практично го диктираат нивото на повторна употреба, рециклирање и преработка со што се постигнува стабилно управување со ресурсите а со тоа се овозможува раст на економијата. Стрикното спроведување на техничките услови ја намалува нелојалната конкуренција меѓу компаниите кои ги изведуваат овие операции;
	3. *Обезбедување на сигурно и континуирано финансирање на сите трошоци* кои настануваат во управувањето со ОЕЕО, со цел да се добие соответен резултат од примената на начелото на одговорност на производителот за делот на ЕЕО којашто производителот ја пушта на пазарот во државата.

Плаќање на надоместокврз основа на начелото „загадувачот плаќа„што производителот, кој ќе одлучи да не се приклучи на системот на проширена одговорност т.е. кој нема да се регистрира како самостоен постапувач или да се приклучи кон колективен постапувач, ќе го уплаќа во Буџетот на РС Македонија. Средствата од надоместокот ќе се користат преку Програма за управување со посебните текови на отпад и ќе бидат наменети за проекти кои придонесуваат кон заштитата на животната средина и унапредување на управувањето со посебните текови кадешто припаѓа ОЕЕО.

Обезбедување на соответни информации за крајните корисници на ЕЕО битни за управувањето со ОЕЕО (за забраната тие да не ја оставаат ОЕЕО како несортиран комунален отпад , за потребата за нејзино селективно собирање, за расположивите системи за селективно собирање, за опасностите кои ги предизвикува ОЕЕО како последица на опасните супстанции кои ги содржи, и за значењето на ознаката за селективно собирање со кое се обележува ЕЕО) , а се со цел да се постигне потребното ниво на селективно собирање кое е предуслов за успешност на сите понатамошни чекори во управувањето со ОЕЕО.

* 1. *Обезбедување на прецизен и сеопфатен систем за евиденција и известување* како и формирање база на податоци кои ќе овозможат веродостојно следење на сите активности во синџирот на операции во постапувањето со ОЕЕО. Овој систем, практично ќе биде инструмент кој ќе ги детектира слабостите и ќе укажува каде треба да се интервенира , дури и превентивно, за да се избегне застранување во спроведувањето на барањата на регулативата.
	2. *Обезбедување дури и повисоки цели на собирање и преработка* од оние кои се утврдени како национални цели со Законот преку склучување на доброволни договори на производителите со надлежните органи. Доброволните договори можат да вклучат и взаемни обврски за воведување на сертифицирани системи за управување со животната средина, со што ќе се обезбеди висок степен на заштита на животната средина и здравјето на луѓето при управувањето со ОЕЕО.
	3. *Можност за воспоставувањето на регионално управување* со ОЕЕОкако дел од регионалното управување со отпадот, а коешто е веќе усвоено како концепт преку Регионалните планови за управување со отпадот.

**3. Можни решенија (опции)**

 При подготовката на Предлог Законот беа анализирани две опции и тоа:

***3.1. ОПЦИЈА 1 - „не прави ништо“ - не донесување на нов* Закон *за управување со електрична и електронска опрема и отпадна електрична и електронска опрема***

Со оваа опција состојбата во управувањето со ОЕЕО ќе остане непроменета т.е. постои многу мала веројатност дека ќе се случат крупни позитивни промени во досегашното управување со ОЕЕО за да се отстранат претходно опишаните слабости. Усвојувањето на новиот Закон за отпад кој внесува нов пристап во управувањето со отпадот истотака ќе создаде тешкотии кога неговите одредби ќе треба да се корелираат со барањата на постојниот Закон за управување со ЕЕО и ОЕЕО. Конечно, обврската за усогласување на националното законодавство со важечкото законодавство на Европската Унија т.е. со директивите 2012/19/ЕУ за ОЕЕО и 2011/65/ЕУ за ограничување на опасните супстанции во ЕЕО во дел, ќе остане како обврска која само се одложува, но секако ќе мора да се заврши во одреден рок.

**3.2 *ОПЦИЈА 2 – донесување на нов Закон за управување со електрична и електронска опрема и отпад од електрична и електронска опрема***

Со оваа опција ќе се отстранат во релативно краток рок барем најсуштинските слабости во управувањето со ЕЕО и ОЕЕО кои се манифестираа во изминатиот период кога оваа област е регулирана со постојниот Закон за управување со ЕЕО и ОЕЕО.Со остварување на претходно опишаните цели во овој документ, согласно утрврдените рокови со новиот Закон, очекувано е управувањето со ОЕЕО сукцесивно да се подобрува за да го достигне нивото на земјите на Европската Унија. Конечно, новиот Закон ќе значи исполнување на обврската за транспонирање на европското законодавство во националното законодавство.

1. **Проценка на влијанијата од примената на Законот за управување со ЕЕО и ОЕЕО**
	1. ***Опција 1 „Не прави ништо“***

***4.1.1 Негативни влијанија врз животната средина и здравјето на луѓето***

Негативните влијанија се последица на веќе манифестираните, претходно опишани слабости во досегашната пракса на управување со ЕЕО и ОЕЕО (на пример: недоволна присатност на одделно собирање, оставање на ОЕЕО како неселектиран комунален отпад, непотполна примена на техничките услови при постапувањето, особено при селективното собирање и третманот, што создава можност присаството на опасните супстанции да ги загадуваат почвите и водите и преку синџирот на исхрана да го загрозуваат здравјето на луѓето, а при тоа и да се изгубат вредни ресурси).

* + 1. ***Позитивни влијанија* *врз животната средина и здравјето на луѓето***

Несомнено постојниот Закон за управување со ЕЕО и ОЕЕО имаше позитивно влијание врз животната средина и здравјето на луѓето во споредба со состојбата пред неговото донесување, но сепак , овој закон не ги опфати целосно и не ги поврза на соответен начин сите елементи во постапувањето со ОЕЕО. Очигледно дека и на ниво на Европската Унија директивите од 2002 година не ги задоволуваат барањата на состојбите во 2012 година, првенствено заради необично динамичниот технички развој на ЕЕО што и влијаеше на драстичната промена во општиот пристап во управувањето со отпадот, вклучително и со ОЕЕО ( премин од линеарна во кружна економија), па беше потребно тие да се заменат со нови во 2012 година. Новиот закон ќе го зголеми обемот на позитивни влијанија кои се веќе манифестирани со примената на постоечкиот закон, а кои се сепак недоволни..

* + 1. ***Негативни влијанија во секторот економија***

Негативното влијание од понатамошната примена на постојниот Закон во секторот економија се однесува на фактот што овој Закон не овозможува целосна примена на хиерархијата во управувањето со отпадот што го доведува во прашање искористувањето на потенцијалот на ОЕЕО како извор на ресурси. Постојната законска рамка не овозможува да се внесе во системот на управување со ОЕЕО целокупниот ОЕЕО кој се создава т.е. одредено количество ОЕЕО завршува како несортиран комунален отпад или како напуштен отпад на јавните површини и во природа , или се одлива од системот по илегални патишта ( неформални собирачи, илегален извоз и сл.). Одсаството на стриктни барања за контрола на примената на техничките услови и најдобри достапни техники при селективното собирање, а особено при третманот, го ограничува потенцијалот и развојот на компаниите за повторна употреба, рециклирање и преработка и создава услови за нелојална конкуренција во управувањето со ОЕЕО.

* + 1. ***Позитивно влијание во секторот економија***

 Понатамошна примена на постојниот Закон не се очекува да донесе нов квалитет во управувањето со ОЕЕО, т.е. се цени дека практично се исцрпени сите негови можности за понатамошно раздвижување на економскиот сектор. Основањето на компании како колективни постапувачи и собирачи е евидентно, но останува како недоволно покриен сегментот на третман кој е клучен за обезбедување на висок степен на повторна употреба, рециклирање и преработка, а со тоа и се ограничува растот на економијата кој треба да резултира од управувањето со ОЕЕО.

* + 1. ***Негативни влијанија во областа на социјалната заштита, вработувањето и здравствената заштита***

Недоволното искористување на отпадот како ресурс преку повторна употреба и рециклирање значи намалени можности за отварање на нови работни места со што негативно се влијае врз стапката на невработеност во државата.

Изложеност на населението на загадување (почва, вода и воздух) доведува до влошување на здравјето на луѓето кое пак индириктно влијае на зголемено отсуство од работа како и поголеми издатоци од семејниот буџет за трошоци за лекување и трошоци на јавното здравство.

* + 1. ***Позитивни влијанија во областа на социјалната заштита, вработувањето и здравствената заштита***

Постојниот Закон несомнено ја подобри состојбата во поглед на социјалната заштита и вработувањето споредено со состојбата пред неговото донесување ( основање на неколку собирачи и колективни постапувачи кои донесоа и одреден број нови работни места ), но , потенцијалот на овој сектор не е целосно искористен. Останува како недоволно развиен делот кој го покрива правилниот третман, кој пак заради комплексноста на ОЕЕО бара основање на компании кои ќе се специјализираат за многу различни и софистицирани дејности, а кои понатаму ќе повлечат развој и на компаниите кои работат во областа на рециклирање и други видови преработка.

* + 1. ***Негативни влијанија во фискалниот сектор***

Постојниот Законот пропишува плаќање на надоместок од страна на производителите кои не ја превземаат обврската да се ангажираат во управувањето со ОЕЕО и да обезбедат финансиско покривање на трошоците кои се создаваат со управувањето со ОЕЕО кој се создава како последица на ЕЕО кои тие ја пуштаат на пазарот. Овие сретства се прилив во државниот буџет, но се користaт за подобрување на управувањето со отпадот генерално т.е. не се стриктно насочени кон подобрување на управувањето со посебните текови на отпад каде припаѓа и ОЕЕО, што секако се одразува негативно конкретно врз управувањето со ОЕЕО.

* + 1. ***Позитивни влијанија во фискалниот сектор***

Обврската за плаќање на надоместок од страна на производителите кои не ја превземаат обврската да се ангажираат во управувањето со ОЕЕО и да обезбедат финансиско покривање на трошоците кои се создаваат со управувањето со ОЕЕО кој се создава како последица на ЕЕО кои тие ја пуштаат на пазарот секако дека придонесе во општите напори генерално да се подобри управувањето со отпадот.

* + 1. ***Влијанија врз трошоците на административното спроведување на законот***

Нема дополнителни влијанија врз административните трошоци за спроведување на постојниот закон , но потребно е донесување на подзаконски акти и администрацијата на централната и локалната власт ги покрива соответно административните обврски за управување со оваа област..

***4.2 ОПЦИЈА 2 – донесување на нов Закон за управување со електрична и електронска опрема и отпад од електрична и електронска опрема***

***4.2.1 Негативни влијанија врз животната средина и здравјето на луѓето***

Не се очекуваат никакви негативни влијанија врз животната средина и здравјето на луѓето.

***4.2.2 Позитивни влијанија врз животната средина и здравјето на луѓето***

Новиот закон ќе ги зголеми позитивните влијанија кои се почуствуваа при спроведувањето на постојниот Закон со тоа што ги корегира негови пропусти и недоследности. Имено, Предлог Законот прецизно пропишува мерки кои во управувањето со ЕЕО и ОЕЕО обезбедуваат заштита на животната средина и здравјето на луѓетои и тоа: со ограничувањето на користење на опасните супстанции , примена на еко-дизајн на ЕЕО, стриктните технички услови и примена на најдобрите пракси и техники за собирните места и инсталациите за третман, драстично се смалува ризикот опасните супстанции да ги онечистат водите и почвите, да се вградат во синџирот на исхрана и да го загрозат човековото здравје;

* барањата да се постигнат целите за собирање, повторна употреба, преработка и рециклирање, вклучително и сеопфатноста на системот за следење на исполнувањето на овие цели, ќе обезбедат минимизирање на количеството остатоци од ОЕЕО кое ќе се отстрануваат на депонии, а со тоа се обезбедуваат материјални ресурси кои се замена и истовремено заштеда на природните ресурси;
* остварување на екстерна корист поврзана со превенција на влијанијата врз животната средина кои водат до нејзина деградација а за чија реставрација (враќање во првобитната состојба) трошоците ги плаќа државата.

***4.2.3 Негативни влијанија во секторот економија***

Трошоците на операциите на собирање , транспорт , третман , функционирањето како самостојни или колективните постапувачи, информирање на јавноста и дополнителните административни работи, намалени за финансиската вредност на собраниот отпад, треба во целост да бидат покриени од производителите. Со зголемување на количеството собрана ОЕЕО, според механизмот „економија на обем„, и со иновирање на постапките за третман, повторна употреба и рециклирање, очекувано е овие трошоци со тек на времето, да се намалуваат.

Производителите на ЕЕО ќе имаат и одредени трошоци за отворање на банкарски гаранции за финансирање на системите за управување со ОЕЕО.

Операторите за собирање, а особено за третман, ќе имаат инвестициони трошоци за изградба и опремување на нивните инсталации за да можат тие да ги изведуваат своите активности според тоа како е пропишано со законот, а истотака и за обука на работната рака која ќе се среќава со многу различна и во голем број случаи, софистицирана ОЕЕО.

Локалната самоуправа може да има одредени инвестициони и оперативни трошоци за уредување на собирните центри кои ќе овозможат собирање на помали количества ОЕЕО од домаќинствата (мала ЕЕО). Регионалниот пристап во управувањето со отпадот како се пропишува со новиот Закон за отпад, ќе ги оптимизира овие трошоци имајќи ја во предвид и обврската на производителите да обезбедат делумно или целосно покривање на трошоците за мрежата за собирање на ОЕЕО со која целосно ќе биде покриена територијата на државата.

***4.2.4 Позитивни влијанија во секторот економија***

Спроведувањето на новиот Закон за управување со ЕЕО и отпад од ЕЕО ќе има позитивно влијание врз секторот економија и тоа:

* ќе создаде простор за отворање на нови компании, првенствено мали и средни во подрачјето на собирање и складирање,транспорт,третман и повторна употреба на ОЕЕО и нејзините делови;
* ќе го намали, а на подолг рок и ќе го елиминира постапувањето со ЕЕО по илегални канали,
* ќе обезбеди еднакви услови за работа на производителите кои пуштаат на пазарот ЕЕО со чија употреба се создава ОЕЕО, со цел да го реализираат својот удел во системот на проширена одговорност на производителите;
* ќе ја елиминира нелојалната конкуренција меѓу компаниите кои работат во областта на собирање, третман и повторна употреба на ОЕЕО,
* ќе овозможи достапност по релативно пониски цени и на проширок спектар на суровини за рециклаторите кои моментално функционираат во државата, а ќе поттикне и отворање на нови компании за рециклирање,
* подготовката за повторната употреба на ОЕЕО или нејзини делови, на сервисите за поправка на ЕЕО и замена на деловите кои веќе неможат да ја вршат функцијата за која биле произведени, ќе им овозможи повисока сигурност при снабдување со делови и материјали и соответно намалување на трошоците,
* ќе стимулира воведување на иновативни постапки и технолошки развој во постапките за третман, повторна употреба и рециклирање на ОЕЕО,
* ќе ги намали и во догледен рок ќе ги елиминира трошоците на производителите на ОЕЕО за отстранување на ОЕЕО, особено отстранување на деловите од ОЕЕО кои содржат опасни супстанции на депонии за опасен отпад;
* ќе обезбеди непречено функционирање на внатрешниот пазар во слободната размена на производи и ќе спречи нарушување на конкурентноста на внатрешниот пазар обезбедена согласно домашното и меѓународното законодавство.

***4.2.5 Негативни влијанија во областа на социјалната заштита, вработувањето и здравствената заштита***

Не се очекуваат негативни влијанија во областа на социјалната заштита и вработувањето, бидејќи не се очекуваат негативни влијанија во секторот економија кој ги обезбедува потребите на социјалниот сектор. Можно е незначително зголемување на продажните цени на новата ЕЕО што за прв пат се пушта на пазарот во државата, што донекаде може да има влијание врз животниот стандард на населението.

***4.2.6 Позитивни влијанија во областа на социјалната заштита, вработувањето и здравствената заштита***

 Се очекува спроведувањето на новиот Законот да создаде позитивни влијанија во областа на социјалната заштита во резултат на отворање на нови компании за собирање, третман, сервиси за поправка на употребувани производи и рециклирање кои ќе обезбедат отворање на нови работни места. Понудата на поефтини производи добиени со селекцијата за повторна употреба, можат на населението со пониски примања да му обезбедат поефттин пристап до ЕЕО, при што комуникациската ЕЕО ќе ја зголеми нивната соцјалната инклузија. Очекуваните позитивни влијанија врз животната средина ќе го намалат ризикот од заболувања на населението, со што ќе се намалат трошоците на јавниот здравствен секотор.

***4.2.7 Негативни фискални влијанија врз буџетот и другите јавни финансиски средства***

Со Законот не се уредуваат посебни обврски кои наметнуваат дополнителни средства за буџетот на централната или локалната власт.

***4.2.8 Позитивни фискални влијанија врз буџетот и другите јавни финансиски средства***

Со новиот закон се потврдува досегашниот систем за определување на надоместок за постапување со ОЕЕО, и истиот се унапредува во смисла на ограничување на можноста за неплаќање на надоместокот, како и воведување на нови мерки со кои се намалува можноста средствата да се трошат за цели кои не се директно поврзни со управувањето со ОЕЕО. Средствата собрани од надоместокот ќе се користат наменски исклучиво за финасирање и спроведувањето на мерки и активности што се утврдени во Програмата за управување со посебни текови на отпад согласно прописите за проширена одговорност на проиводителот т.е. управувањето со ОЕЕО ќе биде финансиски поддржано во рамките на оваа програма.

Според одредбите на Законот, колективниот односно самостојниот постапувач е должен да обезбеди финансиска гаранција за да го гарантира исполнувањето на својот удел во постигнувањето на националните цели, а доколку самостојните и колективнаите постапувачи не ги остварат овие цели, ќе биде активирана финансиската гаранција на начин како е тоа пропишано со Законот за проширена одговорност на производителот. Средствата од финансиската гаранција се непланиран приход на Буџетот на РС Македонија, а ќе се користат за реализација на Програмата за управување со посебните текови на отпад.

Според предложеното законско решение, колективните односно самостојните постаувачи соработуваат со градолначаниците на општините и регионалните систем за управување со отпад. Колективниот постапувач и/или самостојниот постапувач можат да го кофинасираат целосно или делумно одделното собирање на локално ниво, како и да соработуваат со овластен давател на услуги за собирање на ОЕЕО од домаќинствата на регинално или општинско ниво. За преземање на заеднички мерки за поттикнување на одделно собирање на ОЕЕО, како и воспоставување на соодветна инфраструктура се склучуваат договори.

**4.2.9 *Негативни влијанија врз административните трошоци за спроведување на Законот***

Модернизација на информатичкиот систем за on-line комуникација и ажурирање на податоците на економските оператори вклучени во управувањето со ЕЕО и ОЕЕО од страна на централната власт, како и потребата за комуникација со органите на Европската Унија, најверојатно ќе се појави во релативно краток рок, што ќе апсорбира финансиски сретства за подобрена информатичка инфраструктура.

Со оглед на очекуваното зголемување на бројот на инсталации за управување со ОЕЕО, се очекува да се појави потреба за зајакнување на капацитетите на органите за надзор и инспекција и нивна доквалификација за спецификите на управувањето со ОЕЕО, што ќе влијае на зголемување на тековните трошоци на централната и локалната власт.

За спроведување на законот е неопходно да се изработат и донесат подзаконски акти и упатства што истотака ќе создаде дополнителни административни трошоци.

* + 1. ***Позитивни влијанија врз административните трошоци за спроведување на Законот***

На подолг рок, се очекува со модернизацијата на системот за евиденција и ажурирање на податоците за економските оператори вклучени во управувањето со ЕЕО и ОЕЕО како и за централната власт, да овозможи намалување на административните трошоци по основ на замена на примањето и предавањето на административните документи составени на хартија со електронски начин на доставување.

1. **Консултации со засегнати страни**
	1. Преслог Законот е објавен на веб страницата на Министерството за животна средина и просторно планирање.
	2. Нацрт Законот е доставен на мислење и до:
* Заедница на единиците на локална самоуправа;
* Општините во РС Македонија (посебно до секоја);
* Стопанска Комора на РС Македонија
* Сојуз на стопански комори на северозападна Македонија.
* Сојуз на Стопански Комори на РС Македонија
* Асоцијација за управување со посебни текови отпад при Стопанска Комора на РС Македонија
* Мaкадонска асоцијација за управување со отпад.

Прибавените мислења ќе се разгледаат и оние кои ќе бидат земени во предвид, ќе се вградат во законот.

1. **Заклучоци и препорачано решение**
	1. *Споредбен преглед на влијанијата на предложените решенија (опции)*

***ОПЦИЈА 1 - „*Не прави ништо*“***

Несомнено е дека постојниот Закон за управување со ЕЕО и ОЕЕО имаше позитивно влијание врз животната средина , здравјето на луѓето, раздвижување на економијата со отворање на нови компании за собирање , колективни постапувачи и др. во споредба со состојбата пред неговото донесување, но сепак , овој закон не ги опфати целосно и не ги поврза на соответен начин сите елементи во постапувањето со ОЕЕО. Со оваа опција состојбата во управувањето со ОЕЕО ќе остане непроменета т.е. постои многу мала веројатност дека ќе се случат крупни позитивни промени во досегашното управување со ОЕЕО.. Практично, може да се каже дека постојниот закон внесе подобрување со управувањето со ОЕЕО во споредба со период кога тоа беше регулирано исклучиво со Законот за отпад од 2004-та година, но не овозможи задоволително искористување на потернцијалот на управувањето со ОЕЕО.

Обврската за усогласување на националното законодавство со важечкото законодавство на Европската Унија т.е. со директивите 2012/19/ЕУ за ОЕЕО и со дел од 2011/65/ЕУ за ограничување на опасните супстанции во ЕЕО, ќе остане како обврска која непотребно се одложува, а секако ќе мора да се заврши во одреден рок.

Конечно, усвојувањето на новиот Закон за отпад којшто внесува нов пристап во управувањето со отпадот истотака ќе создаде тешкотии кога неговите одредби ќе треба да се корелираат со барањата на постојниот Закон за управување со ЕЕО и ОЕЕО.

Погоре наведените констатации водат до заклучок дека опцијата 1-„не прави ништо„ е **НЕПРИФАТЛИВА**

***ОПЦИЈА 2 – донесување на нов Закон за управување со електрична и електронска опрема и отпад од електрична и електронска опрема***

Оваа опција има позитивно влијание во сите погоре анализирани области (животна средина и здравјето на луѓето, економија, социјалната заштита, вработувањето и здравствената заштита, фискалниот сектор, административното спроведување ) и релативно мал број негативни влијанија кои со доследна примена на законот и во догледен временски период можат да се елиминираат. Со оваа опција ќе се отстранат во релативно краток рок барем најсуштинските слабости во управувањето со ЕЕО и ОЕЕО кои се манифестираа во изминатиот период кога оваа област е регулирана со постојниот Закон за управување со ЕЕО и ОЕЕО.Со остварување на претходно опишаните цели во овој документ, согласно утрврдените рокови со новиот Закон, очекувано е квалитетот во управувањето сукцесивно да се унапредува и во утврдениот временски краен рок да го достигне нивото на земјите на Европската Унија. Конечно, новиот Закон ќе значи исполнување на обврската за транспонирање на важечкото европсното законодавство во националното законодавство.

Погоре наведените констатации водат до заклучок дека опцијата

2 -**усвојување на нов Закон за управување со електрична и електронска опрема и отпад од електрична и електронска опрема е** **ПРЕПОРАЧАНО РЕШЕНИЕ**

* 1. ***Можни ризици при примената на новиот Закон за управување со електрична и електронска опрема и отпадна електрична и електронска опрема и мерки за превенирање на ризиците***

Ризиците кои постојат при примената на препорачаното решение, т.е. примена на Предлог законот за управување со електрична и електронска опрема и отпадна електрична и електронска опрема се однесуваат на препреките (објективни и субјективни) кои можат да се појават при остварување на целите на законот и тоа:

* ***Отсаство на волја и напори за воведување на одржливо производство , потрошувачка*** ***и управување со ОЕЕО кај учесниците во животниот циклус на ЕЕО***,

Овој ризик може да го наруши управувањето со ОЕЕО базирано врз хиерархијата на управување со ОЕЕО, со што ќе се оневозможи ефикасно користење на ресурсите и продуцирање на вредни секундарни суровини. Хиерархијата е главната опција на законот која ги поврзува сите учесници во животниот циклус на производите ( производители, трговци, крајни корисници - купувачи, локалната и државна администрација и слично). Законот воведува повеќе алатки со кои се олеснува и канализира однесувањето на производителот и останатите учесници во управувањето со ОЕЕО ( бесплатен прием на ОЕЕО, поволности при купување на нова ЕЕО, технички упатства за третман, јавни кампањи) но и соответни казни, активирање на банкарската гаранција на производителот како можност надлежните органи да ги спроведат мерките за справување со ОЕЕО . Производителот кој ќе одлучи да се однесува незаинтересирано кон одредбите на овој закон, ќе плаќа надоместок кој ќе се користи истотака за унапредување на управувањето со ОЕЕО.

* ***Недоследност при организирање на оптимален систем*** за управување со ОЕЕО од страна на производителот на ЕЕО. Обврската за остварување на оваа цел е примарно лоцирана кај производителот, а законот му дава подршка оваа обврска да ја реализира и со здружување со други производители, преку колективен постапувач со што трошоците се оптимизираат во согласност со економската закономерност „економија на обемот„. За намалување на ризикот, надлежните органи ќе го следат функционирањето на системите, ќе им укажуваат на производителите за можностите кои би им помогнале да го корегираат системот, ќе обезбедуваат пристап до странски искуства и секогаш кога е можно ќе обезбедат обука за производителите и дирекните учесници во управувањето, особено третманот на ОЕЕО. Како крајни мерки за корегирање на недоследноста и неефикасноста на системот, ќе се активираат постапките на надзорот и постапките за прекршоци (почнувајќи со укажувања и едукација).
* ***Ризик за отстранување на ЕЕО како несортиран комунален отпад***

Овој ризик зависи од три основни фактора:

1. од состојбата со инфраструктурата која обезбедува повратен прием на ОЕЕО во местата за прифаќање на ОЕЕО кај трговците, достапноста на собирни места што ги организираат производителите преку собирачите и на собирните центри кои се управувани од локалната самоуправа,
2. спроведување на обврската за бесплатен прием на ОЕЕО при набавка на нова ЕЕО и секогаш и на секоја гореспомената локација кога крајниот корисник сака да го врати ОЕЕО, и
3. целосно и континуирано информирање на крајните корисници за расположивите можности за бесплатно враќање на ОЕЕО, но и за опасностите за секој поединец кои се создаваат ако ОЕЕО заврши во канта за ѓубре, контејнер, на депонија или во природа.

Во намалување на ризикот, освен производителот , значајна улога имаат и централната и локалната власт преку следење на процесот за собирање на ОЕЕО, оценка и доколку е потребно интервенција во програмите на самостојните и колективните постапувачи со кои се обезбедува целокупното движење на ЕЕО од потрошувач до преработувач.

Информирањето на крајните корисници од страна на производителите е нивна законска обврска, па тие индивидуално или преку своите асоцијации треба да осмислат спроведување на континуирани и агресивни кампањи кои ќе создадат промена во свеста на крајните корисници за нивната значајна улога во постапувањето со ОЕЕО. Во овој поглед, врз смалувањето на ризикот ќе влијае и наменското користење на сретствата кои ќе бидат собрани по основ на плаќање на надоместокот т.е. тие да се користат за подобрување на инфраструктурата за собирање и соответни, континуирани и делотворни кампањи за подигање на јавната свест и други активности во интерес на управувањето со ОЕЕО. Досегашното искуство од спроведување на еднократни, не соответно обмислени кампањи со сомнителна можност за одржливост на резултатите , покажува дека треба да се избегнуваат.

* ***Ризик да не се постигнат целите за собирање и целите за преработка, рециклирање и повторна употреба*** што се пропишани со законот.

На ризикот да не се постигнат целите за собирање влијаат претходно наведените причини, и треба да се користат мерките кои се наведени за намалување на овие ризици. Факт е дека сеуште се практикуваат иновативни начини на собирање ОЕЕО по моделот „старо купујем„. За да се спречи одлевање на ОЕЕО по овие канали, крајните корисници мора да имаат релевантни информации кои ќе ги убедат дека легалните собирни места и инсталациите за третман функционираат целосно согласно условите пропишани во нивните дозволи т.е. дека тие совесно ги извршуваат своите обврски во интерес на животната средина и здравјето на луѓето. Во спротивно, психологијата на крајните корисници е дека подобро ОЕЕО да ја предадат на неформалните собирачи кои обично припаѓаат на социјално загрозениот слој граѓани кои вршат третман скоро на исто ниво како и инсталациите за третман кои ги користат производителите. Инспекцискиот надзор и пристапот до информациите добиени од овие надзори до јавноста можат да бидат значајни за промена на оваа психологија.

Постапката за пресметување на целите за преработка, рециклирање и повторна употреба во единица маса според законот се по моделот на „влезни количества„ на материјалите во овие инсталации, а влезните количества се одредени од ефективноста на инсталациите за третман кои им ги доставуваат. Согласно тоа, елиминацијата на ризикот за неисполнување на овие цели е подигање на технолошкото ниво, воведување на иновации, обученост на работната рака кај инсталациите за третман. Функционирањето на доброволните договори кои ги дава како можност новиот закон можат да се насочат кон обезбедување на овие услови кај инсталациите за третман. Централната и локалната власт треба да направат напори за добивање меѓународна техничка помош преку која вработените во инсталациите за третман би се испраќале на обука ( не во посета) во центри за третман кои успешно функционират во европските земји.

* ***Ризик за нецелосна и несоответна примена на технички услови и најдобри достапни техники* *на собирните места и инсталациите за третман***

Постои ризик некои од собирните места и инсталациите за третман да функционираат без да ги исполнат барањата за примена на пропишаните технички услови и најдобрите достапни техники.Оваа ситуација би предизвикала нелојална конкуренција меѓу овие инсталации, би го зголемила ризикот поврзан со заштита на животната средина и здравјето на луѓето и би ги демотивирала крајните корисници да ја враќаат ОЕЕО на местата кои се воспоставени за оваа намена. Овој ризик е поврзан со фактот дека ОЕЕО е многу разновидна по своите карактеристики т.е. инсталациите за третман треба да бидат специјализирани за одредени категории ОЕЕО а опоремувањето и примената на најдобрите достапни техники бара доста високи финансиски сретства. За да се намали и целосно отстрани овој ризик, потребно е посебно внимание и техничко образование на надлежните органи кои ги издаваат дозволите за овие инсталации и интензивен надзор од инспекциските органи. Државна помош и апсорбирање на сретства од фондовите на Европската Унија може да биде од клучно значење за воспоставување на инсталациите за третман согласно барањата на овој закон.Оправданоста за насочување на овие сретства кон инсталациите за третман е битна бидејќи овие инсталации се трудово интензивни економски сектори и имаат голем потенцијал за намалување на невработеноста, вклучително и на социјално загрозените слоеви и лицата со попреченост.

* ***Ризик производителите на ОЕЕО да не обезбедат сигурно и континуирано финансирање на сите трошоци*** ***кои настануваат во управувањето со ОЕЕО***

Елиминација на овој ризик е одговорност на надлежните органи преку инструментот „ банкарска гаранција„ која треба на годишно ниво да ја обезбедува производителот т.е. самостојниот или колективниот постапувач. За да се избегне овој ризик, стручниот орган треба да обезбеди дека банкарската гаранција ги покрива сите трошоци на управувањето со ОЕЕО врз основа на документацијата (евиденции и известувања на учесниците во управувањето со ОЕЕО) што ја доставуваат производителите како и релевантни информации врз основа на домашни и меѓународни практики. Асоцијацијата за управување со посебни текови отпад при Стопанската Комора , на надлежните органи може да им пружи соответна помош, бидејќи нејзините членови донекаде веќе се имаат соочено со проблемот на трошоци за покривање на управувањето со ОЕЕО.

* ***Ризик за неплаќање на надоместок*** врз основа на начелото „загадувачот плаќа„ што производителот кој ќе одлучи да не се приклучи на системот на проширена одговорност т.е. кој нема да се регистрира како самостоен постапувач или да се приклучи кон колективен постапувач, ќе го уплаќа во Буџетот на Република Северна Македонија.

Може да се смета дека ризикот во поглед на неплаќање на овој надоместок е минимален, бидејќи надлежните органи кои се вклучени во механизмите за прибирање на сретсва по основ на со закон утврдена обврска за плаќање надоместок имаат знаење и долгогодишно искуство во оваа област. Правното решение во Законот за управување со ОЕЕО е идентично и во некои елементи подобрено во споредба со претходниот Закон, што ветува дека овој ризик може да се смета за елиминиран. Новината во овој Закон е тоа што сретствата собрани по основ на надоместок ќе се употребат на транспарентен начин конкретно за унапредување на управувањето со ОЕЕО, бидејќи реално ова подрачје ќе има потреба од значајни финансиски сретства.

* ***Ризик дека производителите нема да ја исполнат обврската за обезбедување на соответни информации за крајните корисници на ЕЕО битни за управувањето со ОЕЕО***

Овој ризик ги вовлекува производителите во ризик тие да не бидат во состојба да ја извршат својата обврска да ги остварат целите за собирање кои им ги поставува овој Закон. Секако битен е начинот како производителите ќе ја извршат својата обврска за информирање на крајните корисници т.е. дали информациите ќе ги мотивираат крајните корисници во доволна мерка да го предаваат ОЕЕО на начин и места како е пропишано со Законот. Имајќи во предвид дека најголемиот број производители има солидно искуство во рекламирањето на ЕЕО при нивната продажба, би можело да се очекува дека тие ќе ги ангажираат сите свои ресурси за да го сведат овој ризик на минимум.

* ***Ризик надлежните органи да не обезбедат точен, прецизен и сеопфатен систем за евиденција и известување како и формирање база на податоци*** кои ќе овозможат веродостојно следење на сите активности во синџирот на операции во постапувањето со ОЕЕО.
* Министерството за животна средина и просторно планирање има долгогодишно искуство во обработка и валидација на податоци во областа на управување со отпадот. Предлог-Законот обврзува на донесување подзаконски акти (упатства, образци и формулари) за водење евиденција и известување за сите економски оператори вклучени во процесот на управување со ОЕЕО до надлежните органи. Овие фактори укажуваат дека овој ризик ќе биде сведен на минимум.
* ***Ризик „управување со ОЕЕО******да не се******инкорпорира во регионално управување со отпадот„***

Предлог- Законот предвидува обврска производителите да обезбедат целосно и рамномерно покривање на територијата на секој регион со собирни места и да обезбедат бесплатно превземање на ОЕЕО од крајните корисници на продажните места на трговците кои имаат продажен простор над 400 м2. Според предложеното законско решение, колективните односно самостојните постаувачи соработуваат со градолначаниците на општините и регионалните систем за управување со отпад. Регионите ( преку општините), имаат обврска да организираат собирни центри каде што крајните корисници можат да предадат помало количество ОЕЕО, а производителите треба да обезбедат дека собраното количество ќе биде превземено од центрите за собирање и предадено во инсталација за третман, а понатаму во инсталации за преработка, рециклирање и повторна употреба... Колективниот постапувач и/или самостојниот постапувач можат да го кофинасираат целосно или делумно одделното собирање, како и да соработуваат со овластен давател на услуги за собирање на ОЕЕО од домаќинствата на регинално или општинско ниво. За преземање на заедничките мерки за поттикнување на одделно собирање на ОЕЕО, како и воспоставување на соодветна инфраструктура се склучуваат договори. Регионите со ова законско решение обезбедуваат регионалните депонии да бидат растеретени од ОЕЕО, која може да содржи и опасни супстанции со што се поскапува депонирањето и се скратува животниот век на депониите. Овие законски решенија се оособено поволни за општините т.е. регионите па би било очекувано ризикот „вклопување на управувањето со ОЕЕО на регионално ниво„ да биде сведен на минимум. За илустрација, Регионалните планови на 10-те региони во Литванија ( површина околу 25 000 м2 со околу 2 800 000 жители) кои ги инкорпорираат законските обврски за управување со ОЕЕО предвидуваат изградба и опремување на 57 нови собирни центри и подобрување на условите за функционирање (технички, логистички, административни) на 7-те постојни собирни центри. Студијата за изводливот за оваа мрежа на собирни центри која е дел од Регионалните планови била основа за финансирање со сретства од Европската Унија. Ова искуство треба да се искористи како можност, бидејќи европскиот пристап кон управувањето со отпадот, вклучително и управувањето со ОЕЕО е начелно насочен кон исцрпување на можностите кои ги овозможува хиерархијата во управување со отпадот, пришто депонирањето треба да се сведе на минимум (Германија, Словенија и уште неколку европски земји практично веќе и немаат депонии).

Предлог- Законот не пропишува, но регионалното управување со отпадот дополнително може да вклучи и помали капацитети за третман на некои категории ОЕЕО во рамките на собирните центри, што истотака би било подобно за финансирање со сретства од Европската Унија.

1. **Спроведување на препорачаното решение : „ усвојување на нов Закон за управување со електрична и електронска опрема и отпад од електрична и електронска опрема„**

За спроведување на новиот Закон за управување со електрична и електронска опрема и отпад од електрична и електронска опрема потребно е:

* 1. Донесување на следните подзаконски акти:
	2. 1)Правилник за листата на видовите на текстил, гуми и масла (член 5 став (2));

2)Правилник за листата на материјалите и деловите кои се иземаат од забраната за употребување на опасни супстанции, максимално дозволените концентрации на опасните супстанции во материјали и делови кои се изземени од забраната, роковите за важноста на изземањата, како и деловите кои треба да бидат означени (член 10 став (2));

3)Правилник за стандардите за кодирање на деловите и материјалите на возилата (член 11 став (2));

4)Правилник за начинот на пресеметување на целите за собирање како и, начинот на пресметување на целите за преработка (член 18 (4)); .

5)Правилник за формата и содржината на образецот на евиденцијата , начинот на водење на евиденција за количеството на собраните отпадни производи кои влегуваат во инсталацијата за преработка како и за начинот на управување ,формата и содржината на обрасците на извештајот за преработени или извезени отпадни производи (член 18 став (11));

7)Правилник за формата и содржината на образецот за пресметување на надоместокот формата и содржината на образецот за поврат на надоместокот начинот и потребната документација за враќање на надоместокот (член 23 став (17)) ;

8)Правилник за начинот за водење, одржување и чување на евиденцијата за пресметаниот и уплатен надоместок како и формата и содржината на образецот (член 24 став (5)).

9)Правилник за методологијата за утврдување на правила за начинот на следење на националните цели за преработка и повторна употреба на отпадни возила (член 32);

10)Правилник за формата и содржината на потврдата за преземање на отпадното возило за уништување (34);

11)Правилник за минималните технички услови на местата за складирање и местата за третман на отпадни возила, и постапките на третман на отпадни возила како и начинот на складирање на деловите од отпадните возила (член 37 став (9)) ;

12)Правилник за формата и содржината на образецот на евиденцијата за сите фази на третман на отпадните возила, начинот на водење на евиденција као и ,формата и содржината на обрасците на извештајот за преработени или извезени отпадни возила (член 38 (став (8));

13)Правилник за начинот на одвоено складирање и минималните технички услови за собирните места за отпадни гуми (член 41);

14)Правилник за постапките и начинот на собирање на отпадни масла, транспортирање, начин на складирање, начин на преработка и отстранување на отпадните масла, формата и содржината на образецот за евиденција и образецот за извештајот кој собирачот го доставува до самостојниот постапувач или колективен постапувач член (46);

15)Правилник за формата и содржината на образците за евиденцијата за количеството текстил, и масла и возила кои што за прв пат ги пуштил на пазарот во Република Северна Македонија во текот на една календарска година ,формата и содржината на годишниот извештај за количини производи пуштени на пазарот како и формата и содржинта на кваталниот извештаи (член 54)) ;

16)Правилник за формата и содржината на поканата за едукација, како и начинот на спроведување на едукацијата (член 67 став (2));

17)Правилник за форма и содржина на евиденцијата за спроведена едукација (член 67 став (11));

18)Правилник за формата и содржината на прекршочниот платен налог (член 72 став ( 7));.

Подзаконските акти треба да се донесат во рок од една година од денот на стапување во сила на Законот за управување со електрична и електронска опрема и отпад од електрична и електронска опрема

* 1. *Изработка и донесување на плански документи во кои ќе бидат вградени барањата на Законот*:
1. Стратегија за управување со отпадот на РС Македонија,
2. План за управување со отпадот на РС Македонија со Акционен план,
3. Регионални планови за управување со отпадот
4. Планови за управување со отпадот на општините и Град Скопје,
5. Програмата за управување со посебни текови на отпад согласно прописите за проширена одговорност на проиводителот.
	1. *Спроведувањето на Законот ќе се следи од :*
6. Министерство за животна средина и просторно планирање,
7. Управа за животна средина (органот за животната средина),
8. Регионалните центри за управување со отпад,
9. Државниот инспекторат за животна средина, преку своите државни инспектори за животна средина,
10. Овластените инспектори за животна средина на општините, општините на Градот Скопје и Градот Скопје,
11. Комуналните инспектори на општините и општините во градот Скопје и градот Скопје,
12. Државниот пазарен инспекторат, преку своите државни пазарни инспектори,
13. Министерството за финансии преку Управата за јавни приходи,
14. Управата за јавни приходи преку своите даночните инспектори

7.4 *Активности за обезбедување на спроведување на Законот*

Обезбедување на спроведувањето на Законот за ДТО ќе се врши врз основа на следење на релевантни индикатори и навремена интервенција преку:

* помош на учесниците во управувањето со ДТО ( консултации, обезбедување на пристап до најдобри практики и светски искуства и сл.), како и
* со доследна примена на казнените одредби.
1. **Оценка на ефектите од спроведување на Законот**
	1. Индикатори кои ќе се следат при спроведување на Законот:
2. Регистрирани производители,
3. Мали производители,
4. Самостојни и колективни постапувачи,
5. Количество ЕЕО пуштено на пазарот по производител, самостоен и колективен постапувач,
6. Места за повратен прием на ОЕЕО по региони и општини,
7. Собирни места и нивна дистрибуција по региони и општини,
8. Собирни центри и нивна дистрибуција по региони и општини,
9. Постигнати цели за собирање за секој самостоен и колективен постапувач,
10. Инсталации за третман со дозвола која ги вклучува минималните технички услови согласно овој Закон, и нивна дистрибуција по региони и општини,
11. Инсталации за подготовка за повторна употреба по региони и општини,
12. Инсталации за рециклирање по региони и општини, и по вид на материјали кои се рециклираат,
13. Количество материјали за рециклирање примени од инсталациите за собирање и третман,за секој самостоен и колективен постапувач, пооделно,
14. Количество на извезен ОЕЕО и намена на извозот (преработка, повторна употреба, рециклирање, отстранување),
15. Постигнати цели за преработка, повторна употреба и рециклирање за секој самостоен и колективен постапувач,
16. Количество ОЕЕО кое се депонира по региони и општини,
17. Производители кои плаќаат надоместок,
18. Собрани сретства по основ на платен надоместок,
19. Квалитативни и квантитативни придобивки одржливи на подолг период од финансираните проекти ,
20. Број и висина на банкарските гаранции за секој самостоен и колективен постапувач,
21. Број и висина на банкарските гаранции кои се активирани,
22. Прекршоци и казни по субјект и основот за прекршоците и казните.

8.2 Ефектите од спроведување на Предлог-Законот ќе бидат прикажани преку годишниот извештај на стручниот орган при Министерството за животна средина кој ќе биде достапен за јавноста преку ВЕБ страницата на Министерството.